Waag dit om te dink – oor "hulle" (Deel 1) | Om te probeer verstaan
← Skepties SA, ons kinders verdien beter
Waag dit om te dink – oor "hulle" (Deel 2) →
Waag dit om te dink – oor "hulle" (Deel 1)
Posted on Oktober 3, 2009 by Retha | 1 Kommentaar
Bysteek het my vriendelik uitgenooi na die webblad "Hulle." Die webblad gaan oor godsdiens se plek in skole. Dit open met die Woorde "AVB Waag dit om te dink." Nou ja, ek neem daardie uitdaging aan. Hier gaan ek dit waag om te dink oor AVB se bewerings op bladsy een van die Hulle-webblad. Alle aanhalings wat ek maak sal van daardie bladsy af kom.
Skole, veral Afrikaanse skole, gaan steeds voort met die Calvinistiese gebruike van ons ou Christelike Nasionale Onderwys-agenda wat 'n oordrewe ras- of geloofs-gebaseerde nasionalisme in kinders se koppe inprent en hulle wêreldbegrip verarm.
Verkeerde begrip: Ras-gebaseerde nasionalisme, selfs geloof-gebaseerde nasionalisme, is nie Calvinisties nie. Die skrywer van hierdie stuk moet gaan opkyk wat Calvinisme beteken.
Kort bewyse: Hulle-webblad moet bewys dat (veral) Afrikaanse skole 'n "geloofs-gebaseerde nasionalisme" in kinders se koppe inprent. Ek glo baie skole leer geloof, maar hy moet bewys dis 'n vorm van nasionalisme. Kort bewyse: Hulle-webblad moet bewys -nadat hulle bewys het die "Calvinisme", en die "geloofs-gebaseerde nasionalisme" (twee verskillende dinge) albei in skole geleer word – dat hierdie dinge wel die kind se wêreldbegrip verarm en nie 'n ekstra idee is wat die kind se wêreldbegrip verryk nie.
Ander nota: Aha! Ek het gedink dat dit nie gaan oor bv. skole met 'n Moslemgrondslag nie- hierdie is 'n manier om Christenskole en Christene te by te kom. Dis nie oor gelykheid, ongeag wie tans bevoordeel word nie, dis spesifiek gemik teen Christene- en dit word al in paragraaf twee erken.
Dit ten spyte van wetgewing (sien Skakels-bladsy) wat voorskryf dat openbare skole op staatsgronde …..alle kinders en hulle gelowe gelykmatig moet respekteer
Kort bewyse: Ek kan nie sien waar dit staan dat skole (onderwysers) alle kinders se gelowe gelykmatig moet respekteer nie?
Verwarde gedagte: Dis 'n eenvoudige feit dat niemand alle idees oor geloof gelykmatig respekteer nie. Ongeag of jou wêreldbeeld Hindu, Christen, of sekulêr humanisties is, jy het meer respek vir dit wat jy glo as vir dit wat jy onwaar vind. Dis nie net die geval met godsdiens nie- as jy bv. glo sekere politieke beginsels sal die land 'n beter plek maak, het jy meer respek vir daardie politieke gelowe as vir teenoorgestelde politieke gelowe. Mens kan nie alle standpunte/ gelowe ewe veel respekteer nie. Ek verwag dit van niemand. Ek verwag van myself, en is bly as ander mense ook so maak, om alle mense, ongeag wat hulle glo (oor God/gode, oor politiek of oor wat ookal) met respek te behandel.
Ons het hier te make met 'n politieke teologie wat vinnig, ook met die oog op opkomende munisipale verkiesings en die franchise-benadering van die opsweep-kerke, vir eie gewin uitgebuit word. Hierdie polities-geïnspireerde inmenging…
Onwaar: Hierdie is nie vir my, wat oor die saak praat, 'n politieke teologie nie. Ek glo bloot daarin om dit wat mooi is en 'n bewese positiewe verskil maak– wat ek al in kinderlewens beleef het- met kinders te deel. En die gelowige onderwysers waarmee ek al gepraat het het nie een politieke, nasionalistiese ideale nie, en hulle belewenis van wat nou gedoen word het niks te doen met die komende verkiesing nie.
Onwaar/ grootliks onwaar: Kerke kan nie 'n franchise-benadering volg nie, want die meerderheid kerklidmate maak geen geldelike gewin uit kerkbetrokkenheid nie. En talle van die mense wat wel hulle salaris by 'n kerk kry, kan meer maak buite die kerk met dieselfde vlak van opleiding. Dis ook onlogies om op godsdiens in skole te fokus as jy aan eie gewin dink: Kinders gee nie kerkbydraes nie. En mense gaan waarskynlik nie na jou kerk stroom oor jy meer oor die saak sê as hulle pastoor nie…. het tot gevolg dat kinders steeds in 'n omgewing van religieuse apartheid opgroei, Byna vansefsprekend, maar teenstrydig met AVB-doelwitte elders: In enige omgewing waar kinders van hulle geloof leer, hetsy kerk of moskee of by 'n soortgelyk-denkende onderwyser, en waar kinders van ander gelowe dit nie hoef by te woon nie, word 'n soort "religieuse apartheid" geskep. As 'n kind sekulêr grootword, terwyl ander kinders om hom 'n tempel of moskee of kerk bywoon, is hy ewe veel deel van 'n "religieuse apartheid" van ander kinders. Die enigste manier ,, waaraan ek kan dink, om "religieuse apartheid" te keer, is deur alle kinders te dwing om saam te gaan kerk toe, én moskee toe, én tempel toe. Is dit wat die hulle-webblad se skrywers wil hê? Klaarblyklik nie, want Dirk Koekemoer vertel elders op die webwerf: " Ek wonder net somtyds hoekom mense dink die AVB is teen godsdiens. Die hele beweging het dan begin omdat ons voel dit is die ouers se voorreg om godsdiens aan hul kinders oor te dra en om seker te maak dat hul kinders nie deur anderster leringe gekonfronteer word terwyl hy/sy nog op graad een sit nie." Watter een is waar, AVB? Wil julle religieuse apartheid keer, en kinders aan alle gelowe blootstel? Of wil julle juis religieuse apartheid sien, met kinders wat nie aan ander leerstellings blootgestel word nie?
This entry was posted in Apologetiek, Los gedagtes, Nuus, omgee and tagged godsdiens in skole, logika, waardes, waarheid. Bookmark the permalink.	← Skepties SA, ons kinders verdien beter
One response to "Waag dit om te dink – oor "hulle" (Deel 1)"	Emil
Oktober 14, 2009 om 10:06 vm
Dankie hiervoor. "Hulle" is 'n😎 site. Was nie eers daarvan bewus nie. Ek lees oor die volgende paar dae daar.